《示邦人诗》
宋代·萧振

我本江海人，来守仙佛国。年丰讼牒稀，公事不留积。

岂无一樽酒，约客飞大白。重念此邦人，朝饱不谋夕。

顷遭两年荒，十九皆菜色。城中多饿殍，倒死臭熏陌。

幸兹连岁丰，粒米弃狼籍。嬉嬉不营生，便尔轻牟麦。

三日天不雨，沙田已龟坼。十家九无储，何以度饥厄。

我为此邦忧，夜眠不安席。愿天岁岁丰，愿尔痛俭啬。

一年三年储，三年九年食。尧汤虽在上，丰歉岂可测。

作者简介：（1086—1157）宋温州平阳人，字德起。徽宗政和八年进士。历信州仪曹、婺州兵曹。以执政荐，拜监察御史，擢侍御史。累官敷文阁待制、知成都府。因素与秦桧不协，为桧讽御史所劾，谪池阳。桧死，复还成都，加敷文阁学士。在蜀一切以宽治，威行惠孚。卒于府治。有文集。